## La Generalitat col·labora en l’ensinistrament de gossos rastrejadors per a detectar la presència d’espècies invasores de tortugues

*** L’associació suïssa Arten Spürhunde forma els seus gossos en la marjal d’Almenara, juntament amb el voluntariat d’Acció Ecologista-Agró
* La tortuga de Florida es reproduïx amb molta facilitat en el medi natural i és un vector de transmissió de malalties**

La Conselleria de Medi Ambient, Infraestructures i Territori està col·laborant amb l’empresa suïssa Arten Spürhunde i Acció Ecologista-Agró en l’ensinistrament de gossos rastrejadors per a detectar la presència d’espècies exòtiques invasores de tortugues.

El procés de formació de l’equip de cinc gossos, *retriever* i pastor belga, i quatre monitors es prolongarà durant cinc setmanes i consistirà en el rastreig de nius i d’exemplars d’esta mena de tortuga en la marjal d’Almenara, amb l’objectiu d’entrenar-los en la detecció d’esta espècie.

Cal recordar que la relació de la Generalitat amb l’acadèmia d’ensinistrament caní va sorgir en 2023, quan el govern de Suïssa va destinar una partida econòmica per a combatre una eventual invasió de tortugues exòtiques, perquè que ja havien detectat individus d’esta espècie. Mitjançant estes ajudes, l’entitat Arten Spürhunde va triar esta marjal de la Comunitat Valenciana per a desenrotllar este programa formatiu.

En 2024 la Generalitat va mantindre la col·laboració amb esta organització, per la qual cosa va enviar a Suïssa mostres d’orina de 9 individus de *Trachemys scripta* (tortuga de Florida), que van usar per a continuar ensinistrant els gossos.

**Marjal d’Almenara**

Des de 2003 es realitzen accions específiques per al control de les poblacions naturalitzades de tortugues exòtiques en la Comunitat Valenciana amb la finalitat de mitigar el seu impacte sobre flora i fauna nativa i, especialment, sobre les poblacions de tortugues autòctones amb les quals poden coexistir. En 2024, el Servici de Vida Silvestre i Xarxa Natura 2000 així com les entitats externes col·laboradores han capturat 2.488 exemplars de tortugues exòtiques.

A més, s’ha continuat la busca i retirada de nius en els voltants dels Estanys d’Almenara, activitat que es fa de manera ininterrompuda des de 2003. En concret, esta temporada, gràcies a la col·laboració del voluntariat organitzat per Acció Ecologista-Agró, s’han localitzat 84 nius, si bé 69 dels quals estaven depredats. Dels 15 restants, s’han tret 125 ous, amb l’obtenció d’una mitjana de 8,33 ous per niu.

**Abandó de mascotes**

La tortuga de Florida es reproduïx amb molta facilitat i és un vector de transmissió de malalties. La presència d’este animal a Espanya s’inicia en la dècada dels 90, quan es venen com a mascotes procedents dels EUA.

L’abandó reiterat de mascotes per part de la ciutadania en el medi natural ha suposat un greu problema, ja que està competint amb les nostres espècies autòctones, que són la tortuga d’estany i la de rierol.

En este sentit, la Conselleria està duent a terme una important labor de difusió i conscienciació de la ciutadania, a través de diferents programes. A més, els tres centres territorials de Recuperació de Fauna, Forn del Vidre, La Granja i Santa Faç, s’encarreguen de les tortugues exòtiques de persones que entreguen voluntàriament la seua mascota o que l’han trobat en el medi natural.

Fecha: 22/06/2025